Nordjylland har i januar været svært udfordret af sne, fygning og ikke mindst glatte veje. Og vejret satte da også sit præg på Aalborg Lufthavn, der, da sneen faldt hurtigst, oplevede store forsinkelser på flytrafikken. Dette på trods lykkedes det igen for den nordjyske lufthavn at sætte endnu en rekord. Januar 2014 har været den bedste januar nogensinde og passagerantallet steg med 6,2 procent. 101.857 passagerer checkede ind og gik gennem security i Aalborg i januar 2014. I 2013 var det tal 95.874 passagerer. Den trafikgruppe, der oplevede den største vækst mellem de to januar-måneder var udenrigstrafikken. 22.476 passagerer forlod Danmark via Aalborg i januar. Det er 44,6 procent flere end januar 2013's 15.536 passagerer. Lufthavnen oplevede vækst på alle områder på nær det største. Indenrigstrafikken gik tilbage med 1,8 procent, men direktøren er stadig tilfreds. - Nordjylland har som bekendt været hårdt ramt af vintervejret i januar, så på den baggrund er det tilfredsstillende, at vi alligevel leverer den bedste januar måned nogensinde, siger direktør Søren Svendsen

Opsummering:
Årets første måned gav rekord på trods af vejr-udfordringer.